ระเบียบ กระเบียบ ก.ศป.ว่าด้วยอำนาจหน้าที่ประธานศาลปกครองสูงสุดและอธิบดีศาลปกครองชั้นต้นและการบริหารงานศาลปกครองพ.ศ.๒๕๔๔----------- อาศัยอำนาจตามความในมาตรา๒๘ วรรคหนึ่งวรรคสองและวรรคสาม แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ก.ศป. โดยความเห็นชอบของที่ประชุมใหญ่ตุลาการในศาลปกครองสูงสุดออกระเบียบไว้ ดังต่อไปนี้ ข้อ๑ ระเบียบนี้เรียกว่า"ระเบียบ ก.ศป. ว่าด้วยอำนาจหน้าที่ประธานศาลปกครองสูงสุดและอธิบดีศาลปกครองชั้นต้น และการบริหารงานศาลปกครอง พ.ศ. ๒๕๔๔" ข้อ๒ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ข้อ๓ ในระเบียบนี้ "ศาล" หมายความว่า ศาลปกครองหรือตุลาการศาลปกครอง "ศาลปกครอง" หมายความว่า ศาลปกครองชั้นต้นหรือศาลปกครองสูงสุด "สำนักงานศาล" หมายความว่า สำนักงานศาลปกครองสูงสุด สำนักงานศาลปกครองกลางหรือสำนักงานศาลปกครองในภูมิภาคต่างๆ "ตุลาการหัวหน้าคณะ" หมายความว่า ตุลาการหัวหน้าคณะศาลปกครองชั้นต้นหรือตุลาการหัวหน้าคณะศาลปกครองสูงสุด "ตุลาการเจ้าของสำนวน" หมายความว่า ตุลาการศาลปกครองซึ่งได้รับแต่งตั้งให้เป็นตุลาการเจ้าของสำนวน "ตุลาการผู้แถลงคดี" หมายความว่า ตุลาการศาลปกครองซึ่งได้รับแต่งตั้งให้เป็นผู้แถลงคดีปกครอง "พนักงานคดีปกครอง" หมายความว่า ข้าราชการฝ่ายศาลปกครองซึ่งดำรงตำแหน่งพนักงานคดีปกครอง ซึ่งได้รับมอบหมายจากศาลให้ดำเนินการใดๆ เกี่ยวกับคดีปกครอง ข้อ๔ให้ประธานศาลปกครองสูงสุดรักษาการตามระเบียบนี้ และให้มีอำนาจออกระเบียบหรือคำสั่งเพื่อประโยชน์ในการปฏิบัติตามระเบียบนี้ ข้อ๕ ให้ ก.ศป.มีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้ หมวด ๑ อำนาจหน้าที่ประธานศาลปกครองสูงสุดและอธิบดีศาลปกครองชั้นต้น ---------- ข้อ๖ ให้ประธานศาลปกครองสูงสุดมีอำนาจดังต่อไปนี้ (๑)ดำเนินกระบวนพิจารณาและพิพากษาหรือมีคำสั่งคดีใดๆ แทนตุลาการศาลปกครองคนใดในองค์คณะในกรณีที่มีเหตุสุดวิสัยหรือเหตุจำเป็นอื่นอันมิอาจก้าวล่วงได้ ทำให้ตุลาการศาลปกครองในองค์คณะนั้นไม่อาจปฏิบัติหน้าที่ได้ (๒)เข้าร่วมกับองค์คณะในการดำเนินกระบวนพิจารณาและพิพากษาหรือมีคำสั่งคดีที่มีความสำคัญเป็นพิเศษ แต่ถ้าจะร่วมกับองค์คณะทำคำพิพากษาหรือมีคำสั่งจะต้องปรากฏว่าประธานศาลปกครองสูงสุดได้ร่วมในการนั่งพิจารณาคดีนั้น หรือเป็นกรณีตาม (๑) (๓) สั่งให้ตุลาการศาลปกครองไปช่วยทำงานชั่วคราวในกรณีจำเป็นเพื่อประโยชน์แก่ราชการศาลปกครองในตำแหน่งตุลาการศาลปกครองที่ไม่ต่ำกว่าตำแหน่งที่ผู้นั้นดำรงอยู่ได้โดยมีกำหนดระยะเวลาไม่เกินหกเดือน (๔) ออกคำสั่งในเรื่องต่างๆตามที่กฎหมายหรือระเบียบที่เกี่ยวข้องให้อำนาจไว้หรือสั่งคำขอหรือคำร้องต่างๆที่ยื่นต่อตนตามบทบัญญัติแห่งกฎหมายหรือระเบียบที่เกี่ยวข้อง (๕)วางระเบียบราชการของศาลเพื่อให้กิจการของศาลดำเนินไปโดยเรียบร้อยและเป็นระเบียบเดียวกัน รวมทั้งสอดส่องดูแลและระมัดระวังการปฏิบัติงานของศาลในการใช้ระเบียบและวิธีการต่างๆ ที่กำหนดขึ้นโดยกฎหมายหรือโดยประการอื่นให้เป็นไปโดยถูกต้อง (๖)ให้คำแนะนำแก่ตุลาการศาลปกครองในการปฏิบัติหน้าที่ (๗)สั่งให้ตุลาการศาลปกครองหรือพนักงานคดีปกครองที่ทำหน้าที่ช่วยตุลาการศาลปกครองรายงานเกี่ยวกับคดีหรือการดำเนินการอื่นของศาล ข้อ๗ ให้อธิบดีศาลปกครองชั้นต้นมีอำนาจดังต่อไปนี้ (๑)ดำเนินกระบวนพิจารณาและพิพากษาหรือมีคำสั่งคดีใดๆ แทนตุลาการศาลปกครองคนใดในองค์คณะในศาลของตน ในกรณีที่มีเหตุสุดวิสัยหรือเหตุจำเป็นอื่นอันมิอาจก้าวล่วงได้ทำให้ตุลาการศาลปกครองในองค์คณะนั้นไม่อาจปฏิบัติหน้าที่ได้ (๒)เข้าร่วมกับองค์คณะในศาลของตนในการดำเนินกระบวนพิจารณาและพิพากษาหรือมีคำสั่งคดีที่มีความสำคัญพิเศษแต่ถ้าจะร่วมกับองค์คณะทำคำพิพากษาหรือมีคำสั่ง จะต้องปรากฏว่าอธิบดีศาลปกครองชั้นต้นได้ร่วมในการนั่งพิจารณาคดีนั้น หรือเป็นกรณีตาม (๑) (๓) ออกคำสั่งในเรื่องต่างๆตามที่กฎหมายหรือระเบียบที่เกี่ยวข้องให้อำนาจไว้ หรือสั่งคำขอหรือคำร้องต่างๆ ที่ยื่นต่อตนตามบทบัญญัติแห่งกฎหมายหรือระเบียบที่เกี่ยวข้อง (๔)สอดส่องดูแลและระมัดระวังการปฏิบัติงานของศาลของตนในการใช้ระเบียบ และวิธีการต่างๆ ที่ตั้งขึ้นโดยกฎหมายหรือโดยประการอื่นให้เป็นไปโดยถูกต้อง (๕)ให้คำแนะนำแก่ตุลาการศาลปกครองในศาลของตนในการปฏิบัติหน้าที่ (๖)สั่งให้ตุลาการศาลปกครองหรือพนักงานคดีปกครองที่ทำหน้าที่ช่วยตุลาการศาลปกครองรายงานเกี่ยวกับคดีหรือการดำเนินการอื่นของศาลของตน ข้อ๘ อำนาจในการสั่ง การอนุญาตการอนุมัติ การปฏิบัติราชการหรือการดำเนินการอื่นที่ประธานศาลปกครองสูงสุดหรืออธิบดีศาลปกครองชั้นต้นจะพึงปฏิบัติหรือดำเนินการตามกฎหมาย ระเบียบ ข้อบังคับ ประกาศหรือคำสั่งใด ถ้ากฎหมายระเบียบ ข้อบังคับ ประกาศหรือคำสั่งนั้น มิได้กำหนดเรื่องการมอบอำนาจไว้เป็นอย่างอื่นหรือมิได้ห้ามเรื่องการมอบอำนาจไว้ประธานศาลปกครองสูงสุดหรืออธิบดีศาลปกครองชั้นต้นอาจมอบอำนาจเป็นหนังสือให้รองประธานศาลปกครองสูงสุด ตุลาการหัวหน้าคณะศาลปกครองสูงสุดตุลาการศาลปกครองสูงสุด รองอธิบดีศาลปกครองชั้นต้น ตุลาการหัวหน้าคณะศาลปกครองชั้นต้นตุลาการศาลปกครองชั้นต้น แล้วแต่กรณี ปฏิบัติหน้าที่แทนได้ ข้อ๙ เมื่อมีการมอบอำนาจตามข้อ ๘โดยชอบแล้ว ผู้รับมอบอำนาจต้อง ปฏิบัติหน้าที่ที่ได้รับมอบอำนาจตามวัตถุประสงค์ของการมอบอำนาจดังกล่าวและจะมอบอำนาจนั้นให้แก่ผู้ดำรงตำแหน่งอื่นต่อไปไม่ได้ ข้อ๑๐ในกรณีที่ตำแหน่งประธานศาลปกครองสูงสุดหรืออธิบดีศาลปกครองชั้นต้นว่างลงหรือมีแต่ไม่อาจปฏิบัติหน้าที่ได้ให้รองประธานศาลปกครองสูงสุด คนที่ ๑ หรือรองประธานศาลปกครองสูงสุด คนที่ ๒ ตามลำดับหรือรองอธิบดีศาลปกครองชั้นต้น แล้วแต่กรณี ปฏิบัติหน้าที่แทน ในกรณีที่ไม่มีรองประธานศาลปกครองสูงสุดหรือรองอธิบดีศาลปกครองชั้นต้นหรือมีแต่ไม่อาจปฏิบัติหน้าที่ได้ให้ตุลาการหัวหน้าคณะศาลปกครองสูงสุด ตุลาการศาลปกครองสูงสุดตุลาการหัวหน้าคณะศาลปกครองชั้นต้น ตุลาการศาลปกครองชั้นต้นแล้วแต่กรณี เป็นผู้ปฏิบัติหน้าที่แทน ในกรณีที่ในตำแหน่งชั้นเดียวกันมีตุลาการศาลปกครองหลายคนให้ผู้ที่อาวุโสสูงสุดโดยการนับอายุราชการตั้งแต่เริ่มเป็นตุลาการในศาลปกครองนั้นๆเป็นผู้ปฏิบัติหน้าที่แทน และถ้าอาวุโสเท่ากันให้ใช้วิธีจับฉลาก ข้อ๑๑ ผู้ปฏิบัติหน้าที่แทนตามข้อ ๑๐มีอำนาจหน้าที่เช่นเดียวกับผู้ซึ่งตนแทน ในกรณีที่ผู้ดำรงตำแหน่งใดหรือผู้ปฏิบัติหน้าที่แทนตามข้อ๑๐ มอบหมายหรือมอบอำนาจให้ผู้ดำรงตำแหน่งอื่นปฏิบัติหน้าที่แทนให้ผู้ปฏิบัติหน้าที่แทนมีอำนาจหน้าที่เช่นเดียวกับผู้ซึ่งมอบหมายหรือมอบอำนาจ ในกรณีที่มีกฎหมายอื่นแต่งตั้งให้ผู้ดำรงตำแหน่งใดเป็นกรรมการหรือให้มีอำนาจหน้าที่อย่าใดให้ผู้ปฏิบัติหน้าที่แทนมีอำนาจหน้าที่เป็นกรรมการหรือมีอำนาจหน้าที่เช่นเดียวกับผู้ดำรงตำแหน่งนั้นในระหว่างที่ปฏิบัติหน้าที่แทน หมวด ๒ ความสัมพันธ์ระหว่างศาลปกครองกับสำนักงานศาลปกครอง -------- ข้อ ๑๒ ให้สำนักงานศาลปกครองจัดให้มีสำนักงานศาลปกครองสูงสุด สำนักงานศาลปกครองกลางและสำนักงานศาลปกครองชั้นต้นในภูมิภาคที่มีการจัดตั้งศาลปกครองชั้นต้นเพื่อดำเนินการตามอำนาจหน้าที่เกี่ยวกับงานธุรการศาลและเกี่ยวกับคดีปกครองของศาลนั้นๆ ให้หัวหน้าสำนักงานศาลและเจ้าหน้าที่ในสำนักงานศาลปฏิบัติตามคำสั่งให้ความร่วมมือและประสานงานกับศาลในการดำเนินการตามอำนาจหน้าที่ของศาลเพื่อให้การอำนวยความยุติธรรมดำเนินไปอย่างมีประสิทธิภาพ ให้อธิบดีศาลปกครองชั้นต้นมีอำนาจกำกับดูแลการปฏิบัติงานของหัวหน้าสำนักงานศาลและเจ้าหน้าที่ในสำนักงานศาลให้มีประสิทธิภาพและเป็นประโยชน์ต่อการอำนวยความยุติธรรมแก่ประชาชน ในกรณีที่มีข้อขัดข้องในการปฏิบัติราชการระหว่างศาลกับสำนักงานศาลให้อธิบดีศาลปกครองชั้นต้นนั้นรายงานไปยังประธานศาลปกครองสูงสุดเพื่อให้ประธานศาลปกครองสูงสุดทราบและพิจารณาแก้ไขข้อขัดข้องดังกล่าว หมวด ๓ บทเฉพาะกาล --------- ข้อ๑๓ให้ถือว่าบรรดากิจการหรือการกระทำใดที่กระทำไปตามประกาศประธานศาลปกครองสูงสุด เรื่องอำนาจหน้าที่ของประธานศาลปกครองสูงสุดและอธิบดีศาลปกครองชั้นต้นและการแต่งตั้งให้ตุลาการศาลปกครองชั้นต้นปฏิบัติหน้าที่ตุลาการหัวหน้าคณะศาลปกครองชั้นต้นลงวันที่ ๑๔ กุมภาพันธ์ พ.ศ. ๒๕๔๔เป็นกิจการหรือการกระทำที่ได้กระทำไปตามระเบียบนี้ ข้อ๑๔ให้ตุลาการศาลปกครองชั้นต้นซึ่งที่ประชุมใหญ่ตุลาการในศาลปกครองสูงสุดกำหนดให้ทำหน้าที่ตุลาการหัวหน้าคณะศาลปกครองชั้นต้นตามประกาศประธานศาลปกครองสูงสุดเรื่องอำนาจหน้าที่ของประธานศาลปกครองสูงสุดและอธิบดีศาลปกครองชั้นต้นและการแต่งตั้งให้ตุลาการศาลปกครองชั้นต้นปฏิบัติหน้าที่ตุลาการหัวหน้าคณะศาลปกครองชั้นต้นลงวันที่ ๑๔ กุมภาพันธ์ พ.ศ. ๒๕๔๔ยังคงทำหน้าที่ต่อไปจนกว่าจะได้มีการแต่งตั้งตุลาการหัวหน้าคณะศาลปกครองชั้นต้นตามที่บัญญัติในมาตรา ๑๙ วรรคสองขององค์คณะนั้นแล้ว ประกาศณ วันที่ ๑๘ กรกฎาคม พ.ศ. ๒๕๔๔ อักขราทร จุฬารัตน ประธานศาลปกครองสูงสุด ประธานกรรมการตุลาการศาลปกครอง[รก.๒๕๔๔/๕๘ก/๖/๑๘ กรกฎาคม ๒๕๔๔] อัมพิกา/แก้ไข ๒๗/๑๑/๔๔